Suomen ruotsalainen kansanpuolue jätettiin ulos hallitustunnustelija Juha Sipilän (kesk) kolmen suuren hallituksen pohjasta.

RKP:n puheenjohtaja Carl Haglund epäilee Juha Sipilän (kesk) halunneen konservatiivihallituksen. ATTE KAJOVA

RKP on ollut mukana hallituksessa yhtä mittaan vuodesta 1979 lähtien, eli 36 vuotta. Sipilän hallituspohjaan se ei kuitenkaan mahtunut.

RKP:n puheenjohtaja Carl Haglund arvioi tuoreeltaan, että Sipilä halusi koota konservatiivisen hallituksen. Haglund sanoo arvelleensa jo vaali-illasta asti, että RKP saattaa pudota hallituksesta.

- Ajoimme liberaalia, avointa yhteiskuntaa, ja tällä hallituksella ei sellaista varmasti saada, Haglund sanoi.

Tiedotustilaisuudessa puhuneen Sipilän mukaan RKP oli " vielä tunti sitten vahvasti mietinnässä " hallitukseen. Lopullinen hallituspohja syntyi kokonaisharkinnan perusteella.

- Tämä oli minun päätökseni, Sipilä totesi.

Ei johdu omasta tahdostamme

Haglund ei kuitenkaan usko oppositiossa olemisen olevan RKP:lle kovinkaan vaikeata vuosikymmenten jälkeen.

- Puolueen vaalitulos oli erittäin hyvä, eikä tämä johdu omasta toiminnastamme. Pettymys ei ole päällimmäinen tunne, vaan ehkä ennemminkin huoli. Haluamme Suomen olevan kansainvälinen ja avarakatseinen maa, mutta tällä konservatiivihallituksella se ei sellaiseksi kehity.

Haglundin mukaan RKP:n uusi tilanne ei ole ihme, koska aikaisemmin Suomessa on ollut kolme isoa puoluetta, nyt on neljä.

- Ei meitä siihen tarvita. Tietysti olisi ollut mahdollista muodostaa hallitusta myös vaalien kahdella voittajapuolueella, jolloin siinä olisivat olleet vihreät ja RKP, mutta Sipilä halusi mukaan vaalien häviäjiä, kuten perussuomalaiset ja kokoomuksen. Se on hänen valintansa.

Haglund toivoo, että hallitus onnistuu talouspolitiikassaan, jotta työllisyys saadaan nousuun. Siihen RKP:kin haluaa oppositiossa vaikuttaa.